Betelgeuse
Store norske leksikon,Realfag,Astronomi,Sol og stjerner
Betelgeuse er den nest mest lyssterke stjernen i stjernebildet Orion. Betelgeuse er en rød superkjempe med radius omtrent 700-900 ganger Solens radius og masse mellom 16,5 og 19 ganger Solens masse. Den er en variabel stjerne med en tilsynelatende størrelsesklasse (mål for lysstyrke) som varierer mellom 0,2 og 1,5. Variasjoner i stjernens lysstyrke ble beskrevet av astronomen John Herschel allerede i 1846.
Fra oktober 2019 til begynnelsen av januar 2020 ble stjernens lysstyrke redusert med en faktor på 2,5. Dens tilsynelatende størrelsesklasse endret seg da fra 0,5 til 1,5, og Betelgeuse endret seg da fra å være den 10. mest lyssterke stjernen på himmelen til å bli bare den 23. mest lyssterke. Avstanden til Betelgeuse er mellom 500 og 600 lysår.Stjernen Betelgeuse er i den siste fasen av sitt liv selv om den bare er omtrent 10 millioner år gammel. Den kommer etter hvert til å eksplodere som en supernova. Når det skjer, vil eksplosjonen være synlig fra Jorden, selv i dagslys. Astronomene vet ikke når stjernen vil eksplodere. Et estimat er at det kan skje om rundt 100 000 år, men det kan også være flere hundre tusen år til. Eksplosjonen vil ikke utgjøre noen fare for oss på Jorden. Les mer i Store norske leksikon stjerne supernova Hertzsprung–Russell-diagrammet Eksterne lenker ESO: Betelgeuse captured by ALMA ESO: Size comparison: Betelgeuse and the Sun Bad Astronomy: When Will Betelgeuse Explode? Vitenskapelig artikkel på arxiv.org: Evolutionary tracks for Betelgeuse